จับตา KTC เปิดงบ Q2 วันนี้! ลุ้นโกยกำไร 1.63 พันลบ. โตทะลัก 42%
จับตา KTC ประกาศงบไตรมาส 2 วันนี้! “เคทีบีเอสที” คาดกำไรสุทธิ 1.63 พันลบ. เพิ่มขึ้น 42% จากงวดเดียวกันของปีก่อน เป็นผลของค่าใช้จ่ายสำรองที่ปรับตัวลงคิดเป็นอัตราส่วนค่าใช้จ่ายด้านเครดิต และไม่มีความจำเป็นที่จะต้องตั้งสำรอง ด้านสินเชื่อเพิ่มขึ้น
16 ก.ค. 2564

ผู้สื่อข่าวรายงานว่า วันนี้ (16 ก.ค.64) บริษัท บัตรกรุงไทย จำกัด (มหาชน) หรือ KTC จะแจ้งผลประกอบการงวดไตรมาส 2/2564 และผลประกอบการงวด 6 เดือนแรกปี 2564 ต่อตลาดหลักทรัพย์แห่งประเทศไทย (ตลท.) ออกมาสู่สาธารณชนตามไทม์ไลน์
อย่างไรก็ตามก่อนจะมีการประกาศงบการเงินไตรมาส 2/2564 ของหุ้น KTC ทาง บริษัทหลักทรัพย์ เคทีบีเอสที จำกัด (มหาชน) มีการประเมินไว้ว่า คาดกำไรสุทธิไตรมาส 2/2564 จะอยู่ที่ 1.63 พันล้านบาท เพิ่มขึ้น 42% จากช่วงเดียวกันของปีก่อน โดยเป็นผลของค่าใช้จ่ายสำรองที่ปรับตัวลงคิดเป็นอัตราส่วนค่าใช้จ่ายด้านเครดิต หรือ credit cost 5.88% จาก 9.92% ตามฐานสำรองที่สูง และไม่มีความจำเป็นที่จะต้องตั้งสำรองเพิ่มขึ้นเป็น management overay ด้านสินเชื่อ (ไม่รวมสินเชื่อบริษัท กรุงไทยธุรกิจลีสซิ่ง จำกัด หรือ KTBL) คาดจะขยายตัว 5% จากช่วงเดียวกันของปีก่อน จากสินเชื่อบัตรเครดิตที่ขยายตัวเพิ่มขึ้น 8% ในขณะที่สินเชื่อส่วนบุคคลจะหดตัว 2% ตามความเข้มงวดในการปล่อยสินเชื่อที่มากขึ้น
นอกจากนี้คงประมาณการกำไรสุทธิปี 2564 ที่ 6.38 พันล้านบาท เพิ่มขึ้น 20% จากปีก่อน และปี 2565 ที่ 7.44 พันล้านบาท เพิ่มขึ้น 17% จากปีก่อน จาก 1) สินเชื่อที่จะขยายตัวปีละ 8% ตามการใช้จ่ายที่คาดว่าจะดีขึ้น และการปล่อยสินเชื่อที่ครบวงจรภายหลังที่บริษัทเริ่มปล่อยสินเชื่อ KTBL ในไตรมาสที่ 3/2564 และ 2) อัตราส่วนค่าใช้จ่ายด้านเครดิต หรือ credit cost ที่ทยอยลดลงเป็น 6.06% และ 4.55% จาก NPL ที่จะทรงตัวที่ 1.4%2.7% จากความเข้มงวดในการปล่อยสินเชื่อที่เพิ่มขึ้น เพื่อชดเชย loan yield ที่ลดลง และอัตราการตั้งสำรองที่ลดลงจากการปล่อยสินเชื่อที่มีหลักประกัน หรือ secured เพิ่มขึ้น
ทั้งนี้ยังคงแนะนำ “ซื้อ” หุ้น KTC ให้ราคาเป้าหมายที่ 90.00 บาท